Angkor Wat er et tempelkompleks ved Angkor, Cambodja, der ligger nogle få kilometer nord for den moderne by Siem Reap. Templet er bygget for kong Suryavarman 2. i begyndelsen af det 12. århundrede som hans statstempel og hovedstad. Som det bedst bevarede tempel i området er det det eneste tempel, der har bibeholdt sin religiøse betydning op til vores dage, først som hinduistisk tempel indviet til Vishnu siden som buddhistisk tempel. Templet anses for det arkitektoniske højdepunkt for den klassiske Khmerkultur. Angkor Wat kombinerer to grundformer af Khmertempler: tempelbjerget og det senere galleritempel. Det er designet til at repræsentere bjerget Meru, der er hjemsted for guddommene i hinduismen. Inden for en voldgrav og en ydre mur på 3,6 km er der tre gallerier, hver hævet over det forrige med fem store tårne i et kryds i centrum. Betydningen af at templet, i modsætning til de fleste andre templer i området er vendt mod vest, strides lærde om. Templet har undergået en omfattende restaurering siden dets "genopdagelse" i 1857 og det er generelt beundret for dets storslåethed og harmonien i dets arkitektur, samt den omfattende udsmykning med basrelieffer med religiøse fortællinger og talrige devaer (venlige guddomme), asuraer (dæmoniske guddomme) og apsaraer (nymfer). Det er et symbol for Cambodja og optræder i landets flag og er landets største turistattraktion. "Læs mere"
